hokan
Hokan er en gruppering af oprindelige sprog fra det vestlige Nordamerika og Mellemamerika, der af nogle lingvister anses for at være beslægtede. Slægtskabet har dog endnu ikke kunnet påvises med de metoder, der normalt anvendes inden for historisk lingvistik. Det er omstridt og vanskeligt endegyldigt at påvise, om hokan er en egentlig sprogæt, fordi et eventuelt fælles grundsprog i givet fald ligger meget langt tilbage i tid.
Vigtige fortalere for hokan-sprogenes slægtskab har inkluderet de amerikanske lingvister Alfred Kroeber (1876-1960), Edward Sapir, Mary Haas (1910-1996), Morris Swadesh og Terrence Kaufman (1937-1922). Forskerne har hver især haft skiftende holdninger til, hvilke sprog der bør inkluderes i gruppen.
De fleste af de sprog, der oftest regnes for hokan-sprog, er enten uddøde eller stærkt truede. Mange af dem er californiske sprog såsom chumash, karuk, chimariko, shasta, atsugewi og achumawi, pomo, yana, esselen; hertil kommer den lille yumanske sprogfamilie, hvorfra nogle sprog stadig tales i det sydvestlige USA og Mexico. Fra Mexico medtager man desuden undertiden sprogene seri og oaxaca chontal (også kaldet tequistlatekisk), og fra Centralamerika sproget jicaque eller tol, der tales af nogle få hundrede i Honduras.